Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 363

2. A „Rajz és vizuális kultúra” tanításának célja A tantárgyi modulok tanításának legfőbb törekvése, hogy a vizuális esztétikai nevelés sajátos, mással nem pótolható eszközeivel járuljon hozzá a fiatalok személyiségének formálásához, szocializációjukhoz, érzelmi életük, humánus értékszemléletük kialakításához. Legfontosabb célkitűzése, hogy a leendő szakmunkások általános iskolából hozott vizuális-esztétikai műveltségének alapelemeit összerendezze és megszilárdítsa. Ezen belül kettős képességfejlesztési feladata van: – a vizuális megismerő és esztétikai befogadóképességük fejlesztése, egyéni karakterű kreatív és produktív képességeik kibontakoztatása – a szakmatanulás szándékát és az információs társadalom elvárásait is figyelembe vevő jártasság kialakítása a vizuális kommunikáció alapvető ismeretköreiben, képességeiben. A tantárgyi munka feladata, hogy – gyakoroltassa az irányított megfigyelésen, elemzésen alapuló ábrázolást, a „rajzolva tanulás” alapvető módjait és eljárásait, – biztosítsa a fiatalok számára a képi önkifejezés lehetőségét, az alkotó-alakító tevékenység élményeivel járuljon hozzá énképük, önértékelésük formálódásához, – megalapozza a személyes érdeklődésre épülő esztétikai befogadói törekvésük motivációit, attitűdjeit; megismertesse őket a képzőművészet és a tárgyalkotó művészetek történeti és kortársi törekvéseit reprezentáló egyes alkotásokkal és alkotókkal, a fotó- és filmművészet létrejöttének előzményeivel, – fedeztesse fel a szülőföldi környezet művészeti értékeit, kulturális örökségét, – tanítsa az egyetemes vizuális nyelv legalapvetőbb szabályait, a képi közlés és kifejezés leggyakrabban használt módjait; látvány-értelmező és képolvasó készségeket alakítson ki. Mindezekkel járuljon hozzá a 10. évfolyam végére önmaguk és a látható világ viszonyáról való gondolkodás, a vizuális információszerzés és közlés mindennapi életben hasznosítható és szakirányban továbbfejleszthető alapvető képességeinek kialakulásához, tudás, ismeret birtoklásához, ízlés kiműveléséhez.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes